Ole Erevik er klar til at vogte stængerne hos Aalborg Håndbold i to sæsoner mere. Onsdag har han skrevet under på en ny kontrakt med klubben, der strækker sig frem til 2015. - Aalborg Håndbold er den rigtige klub for mig - klubben og jeg har de samme ambitioner om at vinde titler og præge toppen af dansk håndbold. Desuden trives min kæreste og jeg med at bo i Aalborg. Det er samtidig en fornøjelse at spille i Gigantium, hvor der er et fantastisk publikum, siger Ole Erevik til klubbens hjemmeside. Og direktør Jan Larsen er meget tilfreds med kontraktforlængelsen: - Ole er en af ligaens allerbedste keepere og en vigtig brik på vort hold - både på og uden for banen. Han er en stor personlighed, professionel og med et udpræget vinder-instinkt, og vi er naturligvis meget tilfredse med den nye aftale, siger han ligeledes på klubbens egen hjemmeside.

Referat:
Den norske landsholdsmålmand har forlænget sin kontrakt med den nordjyske ligaklub.